Document ID: 32011D0882

DEĊIŻJONI TA’ IMPLIMENTAZZJONI TAL-KUMMISSJONI
tal-21 ta’ Diċembru 2011
li tawtorizza t-tqegħid fis-suq ta’ bażi ġdida taċ-chewing gum bħala ingredjent ġdid tal-ikel skont ir-Regolament (KE) Nru 258/97 tal-Parlament Ewropew u tal-Kunsill
(notifikata bid-dokument numru C(2011) 9680)
(Il-verżjoni Ingliża biss hija awtentika)
(2011/882/UE)
Il-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 258/97 tal-Parlament Ewropew u tal-Kunsill tas-27 ta’ Jannar 1997 dwar ikel ġdid u l-ingredjenti tal-ikel il-ġdid (1), u partikolarment Artikolu 7 tiegħu,
Billi:
(1)
Fl-10 ta’ Ottubru 2007 il-kumpanija Revolymer Ltd. għamlet talba lill-awtoritajiet kompetenti tal-Pajjiżi l-Baxxi biex tqiegħed bażi ġdida taċ-chewing gum fis-suq bħala ingredjent ġdid għall-ikel.
(2)
Fit-23 ta’ April 2009 il-korp kompetenti tal-valutazzjoni tal-ikel tal-Pajjiżi l-Baxxi ħareġ ir-rapport ta’ valutazzjoni inizjali tiegħu. F’dan ir-rapport, dan wasal għall-konklużjoni li l-bażi ġdida taċ-chewing gum tista’ tintuża b’mod sigur bħala ingredjent għall-ikel.
(3)
Il-Kummissjoni bagħtet ir-rapport ta’ valutazzjoni inizjali lill-Istati Membri kollha fit-30 ta’ April 2009.
(4)
Fi żmien il-perjodu ta’ 60 jum stipulat fl-Artikolu 6(4) tar-Regolament (KE) Nru 258/97, tressqu l-oġġezzjonijiet motivati għall-kummerċjalizzazzjoni tal-prodott skont dik id-dispożizzjoni.
(5)
Għalhekk l-Awtorità Ewropea dwar is-Sigurtà fl-Ikel (l-EFSA) ġiet ikkonsultata fit-2 ta’ Lulju 2010.
(6)
Fil-25 ta’ Marzu 2011, fl-opinjoni xjentifika tagħha “Scientific Opinion on the safety of a ‘novel chewing gum base (REV-7)’ as a novel food ingredient” (2), l-EFSA waslet għall-konklużjoni li l-bażi ġdida taċ-chewing gum, skont il-kundizzjonijiet proposti tal-użu u l-livelli proposti ta’ konsum, kienet sigura.
(7)
Il-bażi ġdida taċ-chewing gum tikkonforma mal-kriterji stabbiliti fl-Artikolu 3(1) tar-Regolament (KE) Nru 258/97.
(8)
Il-miżuri stipulati f’din id-Deċiżjoni huma konformi mal-opinjoni tal-Kumitat Permanenti dwar il-Katina Alimentari u s-Saħħa tal-Annimali,
ADOTTAT DIN ID-DEĊIŻJONI:
Artikolu 1
Il-bażi ġdida taċ-chewing gum, kif speċifikat fl-Anness, tista’ titqiegħed fis-suq fl-Unjoni bħala ingredjent ġdid għall-ikel biex tintuża fiċ-chewing gums sa massimu ta’ 8 %.
Artikolu 2
L-ispeċifikazzjoni tal-bażi ġdida taċ-chewing gum awtorizzata b’din id-Deċiżjoni li trid tidher fuq it-tikketta tal-prodott alimentari li fih minnha għandha tkun “gum base (1, 3-butadiene, 2-methyl-homopolymer, maleated, esters with polyethylene glycol mono-Me ether)”.
Artikolu 3
Din id-Deċiżjoni hija indirizzata lil Revolymer Ltd., 1, NewTech Square, Deeside Industrial Park, Deeside, Flintshire, CH5 2NT, Ir-Renju Unit.
Magħmul fi Brussell, il-21 ta’ Diċembru 2011.

Labels: 0
3
17